B. Osobitná časť

K § 1 
Ustanovuje rozsah pôsobnosti nariadenia vlády Slovenskej republiky pozitívnym a negatívnym vymedzením. Základné požiadavky sú zároveň technickými požiadavkami podľa § 2 ods. 1 písm. i) zákona č. 264/1999 Z. z. v znení neskorších predpisov.
K § 2 
Vymedzuje základné pojmy v súlade so znením smernice 2014/30/EÚ. Nakoľko je množstvo základných pojmov v smernici 2014/30/EÚ totožných s pojmami v nariadení Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13.8.2008) (ďalej len „nariadenie (ES) č. 765/2008“), ktoré je priamo aplikovateľné, uvádzajú sa iba pojmy, ktoré bolo nutné transponovať do právneho poriadku Slovenskej republiky. Pojmy  ktoré by boli duplicitné s uvedením nariadením (ES) č. 765/2008, odkazujú na nariadenie (ES) č. 765/2008 pri ich prvom výskyte v texte tohto nariadenia vlády Slovenskej republiky.
K § 3 
Ustanovuje podmienky pre sprístupňovanie zariadenia na trhu alebo jeho uvedenie do prevádzky.
K § 4 
Ustanovuje zásady voľného pohybu prístrojov s cieľom zabezpečiť ich voľný pohyb na vnútornom trhu Európskej únie a zmluvných štátov Dohody o Európskom hospodárskom priestore. Na obchodných veľtrhoch, výstavách, prezentáciách je možné vystavovať a používať prístroje, ktoré ešte nie sú v súlade s týmto nariadením vlády Slovenskej republiky za podmienok ustanovených v tomto nariadení vlády Slovenskej republiky.
K § 5
Ustanovuje základné požiadavky na zariadenia podľa § 2 písm. a), ktoré sú podrobnejšie vymedzené v prílohe I smernice Európskeho parlamentu a Rady 2014/30/EÚ.
K § 6
Ustanovuje povinnosti výrobcu pri uvedení prístroja na trh, ako aj počas jeho sprístupňovania na trhu. Výrobca patrí medzi hospodárske subjekty a je to každá fyzická alebo právnická osoba, ktorá vyrába prístroje alebo ktorá dáva takéto prístroje navrhnúť alebo vyrobiť a uvádza ich na trh pod svojím menom alebo ochrannou známkou. Výrobca zodpovedá za súlad prístroja s ustanoveniami tohto nariadenia vlády Slovenskej republiky v závislosti od svojej úlohy v dodávateľskom reťazci, aby sa dosiahla vysoká úroveň ochrany zdravia a bezpečnosti spotrebiteľa a zabezpečila sa spravodlivá hospodárska súťaž na vnútornom trhu Európskej únie. Riziko, ktoré prístroj predstavuje, môže byť vo vzťahu k ohrozeniu zdravia a bezpečnosti osôb, majetku alebo životného prostredia.
K § 7
Ustanovuje povinnosti splnomocneného zástupcu, ktorého si môže výrobca zvoliť pred uvedením prístroja na trh, ako aj počas jeho sprístupňovania na trhu. Splnomocnený zástupca patrí medzi hospodárske subjekty a je to každá fyzická alebo právnická osoba usadená v Európskej únii, ktorá dostala písomné splnomocnenie od výrobcu konať v jeho mene pri konkrétnych úlohách. 
K § 8 
Ustanovuje povinnosti dovozcu pred uvedením prístroja na trh, ako aj počas jeho sprístupňovania  na trhu. Dovozca patrí medzi hospodárske subjekty a je to každá fyzická alebo právnická osoba usadená v Európskej únii, ktorá uvádza prístroj z tretej krajiny na spoločný trh Európskej únie. Cieľom povinností dovozcu je zabezpečiť, aby prístroje z tretích krajín, ktoré vstupujú na vnútorný trh Európskej únie, spĺňali požiadavky tohto nariadenia vlády Slovenskej republiky, a najmä aby mal dovozca potrebné dôkazy o tom, že výrobca vykonal posudzovanie zhody týchto prístrojov, prístroje sú správne označené a dokumentácia vypracovaná výrobcom je k dispozícii orgánom dohľadu na účely vykonania kontroly. Dovozca vie alebo má vedieť, či si výrobca splnil všetky povinnosti najmä kontrolou náležitostí dokumentácie k prístroju a označenia prístroja.
K § 9
Ustanovuje povinnosti distribútora pred uvedením prístroja na trh, ako aj počas jeho sprístupňovania na trhu. Distribútor patrí medzi hospodárske subjekty a je to každá fyzická alebo právnická osoba v dodávateľskom reťazci okrem výrobcu alebo dovozcu, ktorá sprístupňuje prístroj na trhu. Distribútor, okrem plnenia povinností spoločných pre všetky hospodárske subjekty, by mal najmä konať s náležitou starostlivosťou, aby zabezpečil, že jeho zaobchádzanie s prístrojom nebude mať negatívny vplyv na zhodu prístroja s požiadavkami tohto nariadenia vlády Slovenskej republiky.
K § 10
Ustanovuje rozšírenie povinností výrobcu na dovozcu alebo na distribútora v prípadoch ustanovených zákonom č. 264/1999 Z. z. Ide o prípady, kedy dovozca alebo distribútor uvedie prístroj na trh pod svojim obchodným menom alebo ochranou známkou alebo upraví prístroj, ktorý už bol uvedený na trh takým spôsobom, ktorý môže ovplyvniť jeho zhodu s požiadavkami tohto nariadenia vlády Slovenskej republiky. V týchto prípadoch sa dovozca alebo distribútor považuje za výrobcu a vzťahujú sa naňho povinnosti výrobcu podľa § 6 tohto nariadenia vlády Slovenskej republiky.  
K § 11
Ustanovuje predpoklad zhody prístrojov vyrobených v súlade s príslušnými harmonizovanými technickými normami so základnými požiadavkami podľa tohto nariadenia vlády Slovenskej republiky, čo uľahčuje samotné posúdenie zhody prístroja. Uvedený predpoklad je základným princípom tzv. Nového prístupu pri sprístupňovaní výrobkov na trhu.
K § 12
Ustanovuje postupy posudzovania zhody na prístroje. Výrobca má na výber z dvoch postupov posudzovania zhody, pričom prvý postup je ustanovený v prílohe II smernice a druhý v prílohe III smernice. Postupy sú ustanovené v súlade s rozhodnutím Európskeho parlamentu a Rady č. 768/2008/ES z 9. júla 2008 o spoločnom rámci na uvádzanie výrobkov na trh a o zrušení rozhodnutia 93/465/EHS (Ú. v. EÚ L 218, 13.8.2008), ktoré ustanovuje moduly postupov posudzovania zhody, ktoré zahŕňajú postupy od najmenej prísneho až po najprísnejší postup, úmerne úrovni možného rizika a úrovni požadovanej bezpečnosti. Cieľom je zabezpečiť súlad postupov posudzovania zhody medzi sektormi prístrojov, ako aj medzi jednotlivými prístrojmi, aby sa zabezpečila jednotná úroveň posúdenia zhody, a tým aj bezpečnosti prístrojov.
K § 13
Ustanovuje požiadavky na obsah a rozsah EÚ vyhlásenia o zhode pre prístroje podľa tohto nariadenia vlády Slovenskej republiky a právne účinky jeho vydania. K uvedenému ustanoveniu sa vzťahuje príloha IV smernice. Cieľom tohto ustanovenia je zabezpečiť účinný prístup k informáciám na účely dohľadu nad trhom. Za pravidelné aktualizovanie vyhlásenia o zhode je zodpovedný ten, kto ho v konkrétnom prípade vydal.
K § 14 
Ustanovuje požiadavky na označenie CE a jeho umiestňovanie na prístroj. Všeobecné zásady pre označenie CE sú uvedené v nariadení (ES) č. 765/2008. Za označením CE nasleduje identifikačné číslo notifikovanej osoby podľa podmienok uvedených v tomto ustanovení. Označením CE sa preukazuje zhoda prístroja a je viditeľným výsledkom celého procesu posudzovania zhody. 
K § 15
Ustanovuje informácie o používaní prístroja. 
K § 16
Vymedzuje podmienky pevnej inštalácie, ktoré musí spĺňať, aby bola bezpečná a ustanovuje úlohy orgánov dohľadu pri zabezpečení bezpečnosti pevných inštalácií. 
K § 17
Ustanovuje podmienky oprávnenia orgánov posudzovania zhody na posudzovanie zhody prístrojov. Ukladá povinnosť orgánom posudzovania zhody spĺňať tzv. minimálne požiadavky na notifikované osoby. Upravuje predpoklad splnenia minimálnych požiadaviek, ak orgán posudzovania zhody spĺňa požiadavky ustanovené v príslušných harmonizovaných technických normách pre notifikované osoby. Keďže postupy posudzovania zhody vyžadujú zapojenie orgánov posudzovania zhody, týmto ustanovením sa zabezpečuje jednotná úroveň orgánov posudzovania zhody v Európskej únii za podmienok spravodlivej hospodárskej súťaže.
K § 18
Ustanovuje notifikáciu autorizovaných osôb Európskej komisii a ostatným členským štátom Európskej únie a zmluvným štátom Dohody o Európskom hospodárskom priestore, ktorá sa vykonáva v súlade so zákonom č. 264/1999 Z. z.
K § 19
Ustanovuje práva a povinnosti notifikovaných osôb v súlade so znením smernice 2014/30/EÚ.  
Notifikovaná osoba má najmä právo nevydať certifikát vydaný podľa tohto nariadenia vlády Slovenskej republiky ak zistí, že výrobca nespĺňa základné požiadavky ustanovené v prílohe I smernice alebo neuplatňuje zodpovedajúce harmonizované technické normy alebo iné technické špecifikácie, čím sa posilňuje nestrannosť postavenia notifikovaných osôb. Notifikovaná osoba má najmä právo zasiahnuť po vydaní certifikátu podľa tohto nariadenia vlády Slovenskej republiky, konkrétne pozastaviť platnosť alebo zrušiť certifikát alebo certifikáty, ak zistí, že prístroj už ďalej nespĺňa požiadavky tohto nariadenia vlády Slovenskej republiky. O týchto skutočnostiach notifikovaná osoba informuje úrad. Týmto ustanovením sa upravuje aj oznamovacia povinnosť voči úradu, najmä ohľadom svojich subdodávateľov, okolností, ktoré majú vplyv na rozsah alebo podmienky notifikácie alebo činností posudzovania zhody vykonaných v rozsahu jej notifikácie. Cieľom tejto oznamovacej povinnosti je uľahčenie kontroly činnosti notifikovaných osôb zo strany úradu.
K § 20
Deklaratórne ustanovuje orgány dohľadu nad trhom prístrojov podľa tohto nariadenia vlády Slovenskej republiky. Originárna kompetencia orgánov dohľadu vyplýva zo zákonov, ktorými sú tieto orgány štátnej správy zriadené, konkrétne zo zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov a zo zákona č. 402/2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov. Zákon č. 264/1999 Z. z. ustanovuje oprávnenia orgánom dohľadu v súlade so znením smernice 2014/30/EÚ. 
Dohľad nad dodržiavaním povinností výrobcu, splnomocneného zástupcu, dovozcu a distribútora ustanovených týmto nariadením vlády Slovenskej republiky pri sprístupňovaní prístrojov podľa tohto nariadenia vlády Slovenskej republiky na trhu vykonáva Slovenská obchodná inšpekcia a Úrad pre reguláciu elektronických komunikácií a poštových služieb. Dohľad nad dodržiavaním povinností výrobcu, splnomocneného zástupcu, dovozcu a distribútora ustanovených týmto nariadením vlády Slovenskej republiky pri uvedení prístrojov podľa tohto nariadenia vlády Slovenskej republiky do prevádzky vykonáva Úrad pre reguláciu elektronických komunikácií a poštových služieb.
K § 21 
Ustanovuje uloženie sankcie za porušenie povinností podľa tohto nariadenia vlády Slovenskej republiky, pričom oprávnenie na uloženie sankcie vyplýva zo zákona č. 264/1999 Z. z.
K § 22
Ustanovuje prechodné obdobie sprístupňovania prístrojov na trhu podľa doterajších predpisov,  aby sa zabezpečila kontinuita sprístupňovania určených výrobkov na trhu.
K § 23
Ide o tzv. transpozičný odkaz. 
K § 24
Zrušuje sa doposiaľ platné a účinné nariadenie vlády č. 194/2005 Z. z. o elektromagnetickej kompatibilite v znení nariadenia vlády Slovenskej republiky č. 318/2007 Z. z.
K § 25
Navrhuje účinnosť nariadenia vlády Slovenskej republiky od 20. apríla 2016 v súlade so znením smernice 2014/30/EÚ. 
K prílohe 
Ustanovuje Zoznam preberaných a vykonávaných právne záväzných aktov Európskej únie, v ktorom sa uvádza nariadenie (ES) č. 765/2008 a smernica 2014/30/EÚ.